Germans Caballer celebren 40 anys de tabal i dolçaina amb un concert al pati del Mercat Municipal de Sagunt
26 de juliol 2021

![Imagen sin texto alternativo.](/media/oggjzisd/92-c-mini-cartel-concierto-germjans-caballer-recort.jpg)  
​  

Germans Caballer repassaran els seus 40 anys de trajectòria amb un concert de dolçaina i tabal que tindrà lloc al pati del Mercat Municipal de Sagunt este dimecres, 28 de juliol, a les 20.00 hores.

  

L'espectacle, en el qual els quatre germans interpretaran 20 composicions per a estos tradicionals instruments musicals valencians, serà d'accés gratuït, encara que l'aforament estarà limitat per motius de prevenció enfront de la COVID-19. Per això serà necessari reservar i descarregar prèviament les localitats a través del web [**Servientradas**](https://www.servientradas.com/espectaculo/AYUNTAMIENTO_DE_SAGUNTO/9/germans-caballer-40-anys-de-tabal-i-dolcaina.html). El concert _Germans Caballer, 40 anys de tabal i dolçaina_ està patrocinat per la campanya _València és Música_ de la Diputació de València i compta també amb la col·laboració de l'Ajuntament de Sagunt, a través de la Regidoria de Festes i Cultura Popular.

  

Els germans Paco, Eduard, Xema i David Caballer de Sagunt són els fundadors de l'associació _Amics de la Música Tradicional - Dolçainers de Sagunt_. Estos quatre germans van començar a tocar la dolçaina i el tabal de manera autodidacta entorn de 1981. Des d'aquell moment fins ara han recorregut pobles i ciutats participant en les activitats tradicionals dels dolçainers: actes de carrer com ara dianes, processons, cercaviles, danses o albades; també han realitzat tallers, xarrades i concerts; han assistit a trobades i festivals dins i fora de la geografia valenciana; i, a més a més, celebren concerts de música folk amb la formació _Germans Caballer i Amics_.

  

En 2009 van gravar el seu propi disc i també han realitzat altres enregistraments sonors. Recentment han gravat un altre àlbum durant el confinament, que està pendent de ser presentat.

  

Vinculats sempre al folklore i als antics dolçainers i el seu repertori durant tota la seua trajectòria, i encara que van actualitzant els seus coneixements musicals i obrint-se a noves experiències, el seu treball principal continua sent el manteniment i la difusió de la música tradicional valenciana.

  

Enguany, els germans Caballer complixen 40 anys en la música amb tabal i dolçaina i, malgrat les circumstàncies, tenen previstes una sèrie d'activitats. En este concert especial a la seua ciutat repassaran l'evolució de la formació al llarg d'estes quatre dècades i mostraran també la de la música tradicional valenciana i d'ambdós instruments al llarg dels últims dos segles.

  

Durant l'espectacle es contemplaran per part de l'organització totes les mesures de prevenció enfront de la pandèmia. Estes precaucions seran, així mateix, d'obligat compliment també per al públic assistent.

  

![Imagen sin texto alternativo.](/media/rzgguekz/92-c-cartel-concierto-germjans-caballer.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/germans-caballer-celebren-40-anys-de-tabal-i-dolcaina-amb-un-concert-al-pati-del-mercat-municipal-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/germans-caballer-celebren-40-anys-de-tabal-i-dolcaina-amb-un-concert-al-pati-del-mercat-municipal-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/germans-caballer-celebren-40-anys-de-tabal-i-dolcaina-amb-un-concert-al-pati-del-mercat-municipal-de-sagunt/ "Linked In")
*   [](mailto:?body=https://aytosagunto.es/va/actualitat/germans-caballer-celebren-40-anys-de-tabal-i-dolcaina-amb-un-concert-al-pati-del-mercat-municipal-de-sagunt/)